CELEX: C2004/190/28
Language: da
Date: 2004-07-24 00:00:00
Title: Sag T-136/04: Sag anlagt den 8. april 2004 af Domäne Vorderriss, Rasso Freiherr von Cramer-Klett og Rechtlerverbandes Pfronten mod Kommissionen for De Europæiske Fællesskaber

24.7.2004   
            
            
               DA
            
            
               Den Europæiske Unions Tidende
            
            
               C 190/17
            
         Sag anlagt den 8. april 2004 af Domäne Vorderriss, Rasso Freiherr von Cramer-Klett og Rechtlerverbandes Pfronten mod Kommissionen for De Europæiske Fællesskaber
   (Sag T-136/04)
   (2004/C 190/28)
   Processprog: tysk
   Ved De Europæiske Fællesskabers Ret i Første Instans er der den 8. april 2004 anlagt sag mod Kommissionen for De Europæiske Fællesskaber af Domäne Vorderriss, Rasso Freiherr von Cramer-Klett og Rechtlerverbandes Pfronten ved Rechtsanwalt Th. Schönfeld.
   Sagsøgeren har nedlagt følgende påstande:
   
               —
            
            
               Kommissionens beslutning af 22. december 2003 om vedtagelse af liste over lokaliteter af fællesskabsbetydning i det alpine biogeografiske område (1), truffet i henhold til Rådets direktiv 92/43/EØF, annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgerne er ejere af skovområder, hvori de driver skovbrug. Disse skovområder er i henhold til den anfægtede beslutning blevet udpeget som lokaliteter af fællesskabsbetydning (»LFB«) i det alpine biogeografiske område.
   Sagsøgerne har gjort gældende, at den anfægtede beslutning gør indgreb i deres grundlæggende rettigheder, som er sikret i henhold til de almindelige fællesskabsretlige principper. Dette indgreb i grundlæggende rettigheder er ulovligt af formelle grunde, idet der ved udstedelsen af Kommissionens beslutning (og ved gennemførelsen af direktiv 92/43/EØF (2)) ikke er indrømmet de berørte grundejere ret til kontradiktion.
   Endvidere har sagsøgerne gjort gældende, at den anfægtede beslutning også i materiel henseende krænker deres ejendomsret, idet der ved udpegningen af LFB ikke er taget hensyn til sagsøgernes (og andre berørtes) private ejendomsret, og derfor heller ikke er foretaget nogen afvejning af formålet med udpegningen af LFB og sagsøgernes modstående private interesser. Den anfægtede beslutning er desuden i strid med direktiv 92/43/EØF, idet der overhovedet ikke er blevet taget stilling til spørgsmålet om den økonomiske kompensation, som skal ydes.
   Sagsøgerne har desuden gjort gældende, at den anfægtede beslutning er uforholdsmæssig, idet den isoleret betragtet er uegnet til oprettelse af et sammenhængende europæisk økologisk net, og idet en »enkeltstående liste«, der kun omfatter én enkelt biogeografisk region, ikke er egnet til opfyldelse af direktivets beskyttelsesformål. Den anfægtede beslutning er desuden uegnet, fordi Kommissionen ikke har foretaget den påkrævede, omfattende vurdering for hele Fællesskabets område.
   
      (1)  EUT L 14 af 21.1.2004, s. 21.
   
      (2)  Rådets direktiv 92/43/EØF af 21.5.1992 om bevaring af naturtyper samt vilde dyr og planter (EFT L 206, s. 7).